對雪
作者：王禹偁
朝代：宋

paragraphs: 帝鄉歲云暮，衡門晝長閉。
五日免常參，三館無公事。
讀書夜卧遲，多成日高睡。
睡起毛骨寒，窗牖瓊花墜。
披衣出戶看，飄飄滿天地。
豈敢患貧居，聊將賀豐歲。
月俸雖無餘，晨炊且相繼。
薪芻未闕供，酒肴亦能備。
數杯奉親老，一酌均兄弟。
妻子不饑寒，相聚歌時瑞。
因思河朔民，輸稅供邊鄙。
車重數十斛，路遥幾百里。
羸蹄凍不行，死轍冰難曳。
夜來何處宿，闃寂荒陂裏。
又思邊塞兵，荷戈禦胡騎。
城上卓旌旗，樓中望烽燧。
弓勁添氣力，甲寒侵骨髓。
今日何處行，牢落窮沙際。
自念亦何人，偷安得如是。
深爲蒼生蠹，仍尸諫官位。
謇諤無一言，豈得爲直士。
褒貶無一詞，豈得爲良史。
不耕一畝田，不持一隻矢。
多慚富人術，且乏安邊議。
空作對雪吟，勤勤謝知己。